《送蔡景繁赴淮南运使》
宋代·刘摰

新堤洛水东风峭，下入长淮春浩渺。淮南使者蓬莱仙，叠鼓鸣铙画船晓。

旦时契阔慕声名，晚岁绸缪亲纻缟。磨铅并直登瀛州，对案同厅佐京兆。

青蒿长松惭异质，流水高山喜同调。虽当倥偬喧嚣中，不废樽罍与吟啸。

岁月扑面来纷纷，冠盖送客声扰扰。北园去岁赋红梅，南浦今春歌碧草。

黄金龙节使光华，白面书生才缥缈。世高台阁与省府，偏历从容誉清劭。

投虚馀刃无足为，澄清百城付谈笑。时行有命又有义，所遇何多亦何少。

未应刻意怀轩裳，知有高情在鱼鸟。黄鹄千岁凌长风，奈此沙边老鸧鸨。

朝廷羽仪重人物，行闻追锋赐严召。玉音寄我其无忘，时有归鸿下云表。